Per Clausen (EL), 2010-11-18:
Jeg må indrømme, at jeg er en lille smule skuffet over den fuldstændige mangel på begejstring, der er fra de borgerlige ordføreres side, og jeg er dybt forundret over, at Liberal Alliance ikke er her i dag, for i dag kan man da møde op og konstatere, at liberalisering virkelig er lykkedes på et område.
Vi står med en total liberalisering af posten i Danmark, og det burde da være en festdag for alle liberalister i det her Folketing, for nu vil vi jo for alvor kunne se, hvordan man har ret, nemlig at liberalisering fører til langt, langt bedre service og lavere priser.
Det er jo den historie, vi altid hører.
Af en eller anden grund må man vel konstatere, at begejstringsudbruddene har været forholdsvis spagfærdige, og at de, der burde være allermest begejstrede, af fornuftige grunde har undladt at møde op her i dag, fordi det måske ville være vanskeligt at bruge denne sag som en forklaring på, at liberalisering er noget rigtig godt.
Til gengæld holdt den socialdemokratiske ordfører en rigtig god og præcis tale, da han sagde, at det her er noget rigtig skidt – ikke selve lovforslaget, for det har han jo selv været med til at lave, så det måtte han selvfølgelig tale relativt pænt om – men hele denne tankegang om, at EU har gennemført en liberalisering af posten i hele Europa, og at vi så også vil gennemføre den i Danmark.
Det er en rigtig, rigtig dårlig liberalistisk idé, og jeg er helt enig med den socialdemokratiske ordfører i, at sådan er det.
Realiteten er jo, at hvis man spørger danskerne, om de vil nævne et rigtig godt eksempel på et område, hvor det er gået støt tilbage, og hvor det hele tiden bliver rigtig, rigtig meget dyrere, kan jeg garantere for, at så skal man ikke spørge ret mange, før posten topper op som det bedste eksempel, man kan nævne på det.
Det er, ligesom det var i min ungdom.
Det interessante er, at det at sende dette B-brev fremover vil være dyrere, end det i dag er at sende et A-brev, så direkte at betragte det som en serviceforbedring tror jeg er meget, meget vanskeligt.
Nej, kendsgerningen er, at forslaget her kun har én effekt, som man måske kan beskrive som positiv, nemlig at det vil fremme digitaliseringen af vores samfund.
Forslaget vil gøre, at de, der endnu ikke har valgt internetløsninger, vil blive presset til at gøre det, og også fordi portostøtteordninger osv. er bortfaldet, er jeg sikker på, at i de små foreninger, der er rundtomkring i landet, er digitalisering nu endegyldigt sat på dagsordenen: Fremover kommunikerer vi kun med vores medlemmer via internettet.
Så er der godt nok nogle af medlemmerne, man ikke kommunikerer så godt med, men det jo mennesker, som vi i forvejen ikke behandler så godt i vores samfund, så det er vel bare en logisk konsekvens.
Man kan sige, at forslaget her jo heller ikke er skabt – det har man heller ikke indtryk af, når man læser det og læser bemærkningerne til det – i nogen rigtig begejstring.
Man skal faktisk helt om i EU-papirerne, før man finder det med, at det her er indført, for at det skal blive billigere og bedre.
Når alt kommer til alt, er lovforslaget her et forsøg på at gennemføre et EU-direktiv, som nogle kom til at støtte engang, men som de fleste i dag synes er en rigtig dårlig idé.
Men så skal man begrænse skaderne, og lad mig igen sige, at man har været omhyggelig med at begrænse skaderne.
Det er rigtig, rigtig fornuftigt, at man sørger for at begrænse den fri konkurrence på området ved at sige, at alle skal betale til befordringspligten; det er rigtig godt og fornuftigt.
Men til gengæld må man så sige, at vi her ser et andet mønstereksempel på, hvad liberalisering fører til, nemlig at selvfølgelig fører mere liberalisering og et frit marked til mere bureaukrati.
I bemærkningerne til lovforslaget er man så venlig at sige, at man ikke helt kan overskue, hvor meget ekstra bureaukrati det offentlige skal betale til det her, men noget bliver det.
Enden på det her bliver altså, at vi er så glade for liberalisering, vi er så glade for markedsgørelse, og vi er så glade for, at ting skal hvile i sig selv, at vi selvfølgelig ikke vil give noget tilskud til dem, der stadig væk har brug for et velfungerende postvæsen, når det handler om breve.
Det kunne vi ikke drømme om, det må hvile i sig selv, og det ville jo blive frygtelig dyrt.
På den måde minder det her jo bare om liberaliseringen af elsektoren og energisektoren og om liberaliseringen af telesektoren: Lovgrundlag, som er uigennemskuelige og uforståelige, og et større og større og stadig stigende bureaukrati.
Det er det, der kommer ud af liberalisering, så Enhedslisten må, på trods af at flere ordførere har nævnt, hvilken heroisk indsats de har udført for at begrænse skaderne, sige, at noget rigtig skidt ikke bliver godt af, at man bruger meget bureaukrati på ligesom at lette lidt på problemerne.